Document ID: 32005R0695

NEUVOSTON ASETUS (EY) N:o 695/2005,
annettu 26 päivänä huhtikuuta 2005,
interventioiden rahoittamista Euroopan maatalouden ohjaus- ja tukirahaston tukiosastosta koskevista yleisistä säännöistä annetun asetuksen (ETY) N:o 1883/78 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999 (1) ja erityisesti sen 2 artiklan 3 kohdan,
ottaa huomioon komission ehdotuksen,
sekä katsoo seuraavaa:
(1)
Asetuksella (ETY) N:o 1883/78 (2) on säädetty perussäännöt niille interventiotoimenpiteille, joiden yksikkökohtaista määrää ei ole vahvistettu yhteisen markkinajärjestelyn yhteydessä, erityisesti siltä osin kuin kyse on tavasta, jolla rahoitettavat määrät vahvistetaan, niiden menojen rahoituksesta, jotka aiheutuvat tuotteiden ostoon interventiossa tarvittavien varojen sitomisesta, varainhoitovuodesta toiseen siirrettävien varastojen arvottamisesta sekä niiden menojen rahoituksesta, jotka aiheutuvat varastointiin liittyvistä materiaalisista toimista.
(2)
Asetuksen (ETY) N:o 1883/78 5 artiklan mukaisesti yhteisö rahoittaa yhdenmukaisen menetelmän ja korkokannan mukaan korkokulut, joita jäsenvaltioille on aiheutunut interventiotuotteiden ostosta.
(3)
Maataloustuotteiden julkisia interventio-ostoja varten tarvittava rahoitus voi osoittautua jäsenvaltiossa mahdolliseksi ainoastaan korolla, joka on merkittävästi korkeampi kuin yhdenmukainen korko.
(4)
Jos korkokantojen välinen erotus on tietyn jäsenvaltion osalta enemmän kuin kaksi kertaa yhdenmukaisen koron määrä, olisi säädettävä korjausmekanismin soveltamisesta. Asianomaisen jäsenvaltion olisi kuitenkin maksettava erotus osittain, jotta sitä rohkaistaisiin etsimään edullisinta rahoitusmenetelmää.
(5)
Tämän mekanismin soveltamisen olisi oltava tilapäistä ja koskettava vain varainhoitovuosia 2005 ja 2006. Sitä olisi sovellettava meneillään olevan varainhoitovuoden alusta,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 1883/78 5 artiklan kolmas kohta seuraavasti:
”Jos jäsenvaltion maksama korko on suurempi kuin kaksinkertainen yhdenmukainen korkokanta, komissio voi ensimmäisestä alakohdasta poiketen korvata varainhoitovuosina 2005 ja 2006 kyseiselle jäsenvaltiolle aiheutuneet korkokulut yhdenmukaisen korkokannan lisäksi kaksinkertaisen viimeksi mainitun koron ja jäsenvaltion tosiasiallisesti maksaman koron välisen erotuksen osalta.”
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä lokakuuta 2004 alkaen toteutuneisiin menoihin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 26 päivänä huhtikuuta 2005.

Labels: 3
2
15